b'\n_START_ARTICLE_\nFranc Jelov\xc5\xa1ek\n_START_SECTION_\n\xc5\xbdivljenjepis\n_START_PARAGRAPH_\nSlikar sam se je dosledno podpisoval Illouscheg (Ilov\xc5\xa1ek), drugi so o njem pisali po bolj znanem priimku Jellouschegg, Jelov\xc5\xa1ek. O Jelov\xc5\xa1kovi u\xc4\x8dni dobi je bolj malo znanega, a njegova dela izpri\xc4\x8dujejo, da je imel dobro \xc5\xa1olo; ker mu je bil slikar Janez Mihael Reinwaldt  (Mihael Reinbalt) pri\xc4\x8da pri poroki, ni izklju\xc4\x8deno, da se je Ilov\xc5\xa1ek pri njem u\xc4\x8dil. Ko je v letih 1721\xe2\x80\x931723 bival Giulio Quaglio drugi\xc4\x8d v Ljubljani je s svojimi tedaj izvr\xc5\xa1enimi freskami v kapelah stolne cerkve in semeni\xc5\xa1ke knji\xc5\xbenice mo\xc4\x8dno vplival na Ilov\xc5\xa1ka. Odtod tolika sorodnost med Quaglievimi in Jelov\xc5\xa1kovimi freskami, da so se freske v cerkvi sv. Petra v Ljubljani nad 150 let pomotoma pripisovale Quagliu._NEWLINE_Jelov\xc5\xa1ek je bil izrazit freskant, njegovih oljnih slik je malo. Vzornik mu je Giulio Quaglio, kakor najbolje dokazujejo freske v cerkvi sv. Petra v Ljubljani in spada med na\xc5\xa1e najbolj\xc5\xa1e slikarje. Naslikal je tudi svoj avtoportret na balustradi kora \xc5\xbeupnijske cerkve na Sladki gori.\n_START_SECTION_\nCerkveno slikarstvo\n_START_PARAGRAPH_\nIzdeloval je freske, oltarne slike in portrete. Ohranjenih je ve\xc4\x8d njegovih cerkvenih fresk, manj cerkvenih slik in najmanj posvetnih slik. Njegovo glavno delo so freske z iluzionisti\xc4\x8dno vsebino, vidimo jih na svodu in v kupoli cerkve sv. Petra v Ljubljani, ter na oltarni sliki sveta dru\xc5\xbeina. Njegova dela so v cerkvah v Kamniku, v Grobljah pri Dom\xc5\xbealah, v kapelah na gradu Tu\xc5\xa1tanj in gradu Kodeljevo, na Sladki gori, v Celju, Nevljah, Nazarjih, Komendi, Kostanjevici, Lescah, Vodicah, Vipavi in Samoboru na Hrva\xc5\xa1kem ter drugod.\n_START_SECTION_\nPosvetno slikarstvo\n_START_PARAGRAPH_\nPosvetnih slik je izdelal bolj malo, pa \xc5\xa1e od teh je veliko uni\xc4\x8denih, vendar je ohranjenih nekaj portretov in zanimivih fresk v gradu Jable pri Trzinu._NEWLINE_Nekaj posnetkov ohranjenih fresk na gradu Jable sledi.'